瀛洲行
作者：趙汝鐩
朝代：宋

paragraphs: 神山鼎峙滄海東，瑶池翠水環銀宮。
朝霞夕霏自今古，飆車羽輪何憧憧。
文館岧嶢霄漢立，群賢飛珮翔鵷鴻。
人間風日總不到，逍遥宛在神山中。
苕谿閩山兩仙伯，雙槎貫月凌溟濛。
分光東壁筆摛錦，携手西崑氣垂虹。
承明厭直江湖去，回首雲霧迷方蓬。
風萍既散俄復聚，赤帷朱轓巧相逢。
舊遊共說橫秋下，城隅勝槩髣髴同。
寓意瀛洲規小築，軒楹突兀浮青紅。
弱水休論三萬里，玉樓未羨十二重。
洞門無鎖棠陰晝，太華吹香藕花風。
夜藜吐耀來太乙，旨酒共飲煩壺公。
臨汝自昔號仙窟，左有靈谷右峨蜂。
浮丘老翁跨白鶴，魏壇元君携青童。
欣聞瓊宙出金柅，往往挽袂來相從。
祇恐濟世緣未了，一麾一節難久容。
九天丹鳳銜雙詔，脩門並轡摇冬瓏。
不但十八學士同步武，風雲廊廟兩兩登夔龍。
共辦霖雨舟楫功，他年相與騎鯨追喬松。